BG Официален вестник на Европейския съюз C 323/24

Известие за започване на частично междинно преразглеждане на антидъмпинговите мерки, приложими към вноса на калиев хлорид с произход от Беларус и Русия

2010/C 323/10

Европейската комисия (наричана по-нататък „Комисията“) получи искане за частично междинно преразглеждане в съответствие с член 11, параграф 3 от Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос на стоки от страни, които не са членки на Европейската общност (1) (наричан по-нататък „основният регламент“).

1. Искане за преразглеждане

Искането беше подадено от дружеството Fintec UK Limited (наричано по-нататък „заявителят“) — вносител и дистрибутор на калиев хлорид с произход от Беларус и Русия.

Обхватът на преразглеждането е ограничен до анализ на равнището на вредата.

2. Продукт

Продуктът, предмет на преразглеждането, е калиев хлорид, класиран понастоящем в кодове по КН 3104 20 10, 3104 20 50 и 3104 20 90, и специални смеси (т.е. калиев хлорид, съдържащ допълнителни торови елементи със съдържание на калий, измервано като K2O, по тегло, равно на или надвишаващо 35 %, но ненадвишаващо 62 % от сухия безводен продукт), класирани понастоящем в кодове по КН ex 3105 20 10 (кодове по TARIC 3105201010 и 3105201020), ex 3105 20 90 (кодове по TARIC 3105209010 и 3105209020), ex 3105 60 90 (кодове по TARIC 3105609010 и 3105609020), ex 3105 90 91 (кодове по TARIC 3105909110 и 3105909120) и ex 3105 90 99 (кодове по TARIC 3105909910 и 3105909920), с произход от Беларус и Русия (наричани по-нататък „разглежданият продукт“).

3. Съществуващи мерки

Мерките, които понастоящем са в сила, са окончателно антидъмпингово мито, наложено с Регламент (ЕO) № 1050/2006 на Съвета (2) върху вноса на калиев хлорид с произход от Беларус и Русия.

4. Основания за преразглеждането

Искането в съответствие с член 11, параграф 3 се основава на представени от заявителя prima facie доказателства, според които — доколкото това се отнася до вредата — е налице промяна в обстоятелствата, въз основа на които са били наложени съществуващите мерки, като тази промяна има дълготраен характер.

Заявителят представи prima facie доказателства, че продължаването на действието на мярката на настоящото ѝ равнище вече не е необходимо за компенсиране на последиците от нанасящия вреда дъмпинг. По-специално заявителят твърди, че поради траен растеж на търсенето и деликатно равновесие между търсенето и предлагането, след последното разследване в рамките на преразглеждане с оглед изтичане на срока на действие на мерките цените на калиевия хлорид в Съюза са били постоянно над равнището на отстраняване на вредата и рентабилността на промишлеността на Съюза значително е превишавала нормалния процент на рентабилност. Сравнението на цените на промишлеността на Съюза с цените на вноса от Беларус и Русия показва, че дъмпинговият марж изглежда значително по-нисък от настоящото равнище на мярката.

Поради това изглежда, че продължаването на действието на мерките на настоящото им равнище вече не е необходимо за компенсиране на последиците от нанасящия вреда дъмпинг.

5. Процедура за установяване на вреда

Като установи след консултации с Консултативния комитет, че съществуват достатъчно доказателства, които обосновават започването на частично междинно преразглеждане, с настоящото Комисията започва преразглеждане в съответствие с член 11, параграф 3 от основния регламент.

При разследването ще се определи дали сегашното равнище на мерките е подходящо, за да се противодейства на нанасящия вреда дъмпинг.

а) Подбор на представителна извадка

Предвид видимо големия брой страни, участващи в настоящата процедура, Комисията може да реши да подбере представителна извадка в съответствие с член 17 от основния регламент.

i) Подбор на представителна извадка за вносители

За да може Комисията да реши дали е необходима извадка и, ако тя е необходима — да направи съответен подбор, от всички вносители или представители, действащи от тяхно име, се изисква да заявят своя интерес пред Комисията и да предоставят следната информация за своето(ите) дружество(а) в срока, определен в точка 6, буква б), подточка i), и в посочените в точка 7 формати:

— наименование, адрес, електронен адрес, номер на телефон и факс и лице за контакт,

— общ оборот в периода от 1 октомври 2009 г. до 30 септември 2010 г.,

— точно описание на свързаните с разглеждания продукт дейности на дружеството,

— количеството в тонове и стойността в евро на вноса и препродажбата на разглеждания продукт с произход от Беларус и Русия на пазара на Съюза за периода от 1 октомври 2009 г. до 30 септември 2010 г.,

— наименованията и точното описание на дейностите на всички свързани дружества (3), участващи в производството и/или продажбата на разглеждания продукт,

— всяка друга имаща отношение информация, която би била от полза на Комисията при подбора на представителната извадка.

Като предоставя горепосочената информация, дружеството дава съгласието си за евентуално включване в извадката. Ако е избрано за тази цел, дружеството ще трябва да попълни въпросник и да приеме проверка на място за установяване достоверността на отговорите му. Ако дружеството посочи, че не е съгласно с евентуалното му включване в извадката, това ще се тълкува като неоказване на съдействие при разследването. Последиците от неоказването на съдействие са посочени в точка 8 по-долу.

За да получи информацията, която смята за необходима при подбора на извадката от вносители, Комисията ще се свърже освен това с всички известни сдружения на вносители.

ii) Окончателен подбор на представителната извадка

Всички заинтересовани страни, които желаят да предоставят каквато и да е информация, отнасяща се до подбора на извадката, трябва да направят това в срока, посочен в точка 6, буква б), подточка ii).

Комисията възнамерява да извърши окончателния подбор на извадката след консултация със заинтересованите страни, изразили желание да бъдат включени в нея.

Включените в извадката дружества трябва да попълнят въпросник в срока, посочен в точка 6, буква б), подточка iii), и да оказват съдействие по време на разследването.

Ако не получи достатъчно съдействие, Комисията може да направи заключенията си въз основа на наличните факти в съответствие с член 17, параграф 4 и член 18 от основния регламент. Направеното въз основа на наличните факти заключение може да бъде по-малко благоприятно за засегнатата страна, както е уточнено в точка 8.

б) Въпросници

За да получи информацията, която счита за необходима за своето разследване, Комисията ще изпрати въпросници на производителите от Съюза, на известните износители/производители от Беларус и Русия, на включените в извадката вносители, на всички известни сдружения на вносители, както и на компетентните органи на засегнатите държави износители. Тази информация и доказателствата в нейна подкрепа следва да бъдат получени от Комисията в срока, определен в точка 6, буква а), подточка ii).

в) Събиране на информация и провеждане на изслушвания

С настоящото всички заинтересовани страни се приканват да изложат становищата си и да предоставят, освен попълнения въпросник, допълнителна информация, както и да представят доказателства в нейна подкрепа. Тази информация и доказателствата в нейна подкрепа трябва да бъдат получени от Комисията в срока, определен в точка 6, буква a), подточка ii).

Наред с това Комисията може да изслуша заинтересованите страни, при условие че те отправят искане, от което да е видно, че са налице конкретни причини те да бъдат изслушани. Искането трябва да бъде отправено в срока, определен в точка 6, буква а), подточка iii).

6. Срокове

а) Общи срокове

i) За страните — да поискат въпросник

Всички заинтересовани страни следва да поискат въпросник във възможно най-кратък срок, но не по-късно от 15 дни след публикуването на настоящото известие в Официален вестник на Европейския съюз.

ii) За страните — да заявят своя интерес, да предоставят попълнения въпросник и всяка друга информация

Ако искат направените от тях забележки да бъдат взети предвид по време на разследването, всички заинтересовани страни трябва да заявят своя интерес, като се свържат с Комисията, да представят своите становища и да предоставят попълнен въпросник или всяка друга информация в срок от 37 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че упражняването на повечето процедурни права, установени в основния регламент, зависи от това дали страната е заявила своя интерес в горепосочения срок.

Подбраните за представителната извадка дружества трябва да предоставят попълнен въпросник в срока, определен в точка 6, буква б), подточка iii).

iii) Изслушвания

Всички заинтересовани страни могат също така да поискат да бъдат изслушани от Комисията в същия 37-дневен срок.

б) Специален срок по отношение на представителната извадка

i) Информацията, посочена в точка 5, буква а), подточка i), следва да бъде получена от Комисията в срок от 15 дни от датата на публикуване на настоящото известие в Официален вестник на Европейския съюз, предвид намерението на Комисията да се консултира със заинтересованите страни, които са изразили желание да бъдат включени в извадката, относно своя окончателен подбор в срок от 21 дни от публикуването на настоящото известие в Официален вестник на Европейския съюз.

ii) Всяка друга информация, имаща отношение към подбора на извадката, както е посочено в точка 5, буква а), подточка ii), трябва да бъде получена от Комисията в срок от 21 дни от публикуването на настоящото известие в Официален вестник на Европейския съюз.

iii) Въпросникът, попълнен от включените в извадката страни, трябва да бъде получен от Комисията в срок от 37 дни от датата на уведомлението за тяхното включване в извадката.

7. Писмени изявления, попълнен въпросник и кореспонденция

Всички изявления и искания, направени от заинтересованите страни, трябва да бъдат в писмен вид (не в електронен формат, освен ако не е посочено друго) и да съдържат наименование, адрес, електронен адрес и номер на телефон и на факс на заинтересованата страна. Всички писмени изявления, включително информацията, която се изисква в настоящото известие, попълненият въпросник и кореспонденцията, предоставени от заинтересованите страни на поверителна основа, се обозначават с „Limited“ (4) и в съответствие с член 19, параграф 2 от основния регламент се придружават от неповерителна версия, която се обозначава с „For Inspection By Interested Parties“.

Адрес на Комисията за кореспонденция:

European Commission Directorate-General for Trade Directorate H Office: N-105 4/92 1049 Bruxelles/Brussel BELGIQUE/BELGIË Факс +32 22956505

8. Неоказване на съдействие

В случай че заинтересована страна откаже достъп или не предостави в срок необходимата информация или значително възпрепятства разследването, заключенията, положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е представила невярна или заблуждаваща информация, тя не се взема предвид и в съответствие с член 18 от основния регламент могат да се използват наличните факти. Ако заинтересована страна не оказва съдействие или оказва само частично съдействие и се използват наличните факти, резултатът от разследването за такава страна може да бъде по-малко благоприятен, отколкото ако тя е съдействала.

9. График на разследването

В съответствие с член 11, параграф 5 от основния регламент разследването следва да приключи в срок от 15 месеца от датата на публикуване на настоящото известие в Официален вестник на Европейския съюз.

10. Обработка на лични данни

Следва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (5).

11. Служител по изслушванията

Следва да се отбележи също, че ако заинтересованите страни смятат, че се натъкват на трудности при упражняването на правото си на защита, те могат да поискат намеса от страна на служителя по изслушванията на ГД „Търговия“. Той действа като посредник между заинтересованите страни и службите на Комисията и — когато е необходимо, служи като медиатор във връзка с процедурни въпроси относно защитата на техните интереси в настоящата процедура, по-специално що се отнася до аспекти, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на ГД „Търговия“ (http://ec.europa.eu/trade).

(1) ОВ L 343, 22.12.2009 г., стр. 51.

(2) ОВ L 191, 12.7.2006 г., стр. 1.

(3) За смисъла на „свързани дружества“ вж. Член 143 от Регламент (ЕИО) № 2454/93 на Комисията за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).

(4) Това означава, че документът е само за вътрешно ползване. Той е защитен по силата на член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ в съответствие с член 19 от основния регламент и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение).

(5) ОВ L 8, 12.1.2001 г., стр. 1.